ასტრონომიაშ ომაფე ჯარალუა

ასტრონომიაშ ომაფე ჯარალუა (ინგლ. Royal Astronomical Society, RAS) რე აკადემიური ჯარალუა, ნამუქჷთ დირსხუ 1820 წანაშ 10 მელახის, ასტრონომიაშ, პლანეტოლოგიაშ, გეოფიზიკაშ დო მენცარობაშ შხვა, ხოლოშიანი დარგეფიშ ხეშეიონწყუალო. ჯარალუაქ დიო დირსხუ, მუჭოთ ლონდონიშ ასტრონომიულ ჯარალუაქ დო თიშ მაკათურეფი რდეს ხვალე კოჩი ასტრონომეფი. 1831 წანას ორგანიზაციაქ გინირთჷ ომაფე ჯარალუათ, უილიამ IV-შ ომაფე ქარტიაშ მეღებაშ უკული. 1915 წანაშე ჯარალუაშ მაკათურობაშ ნება ოსურ-მენცარეფს ხოლო ქიმეჩეს. ჯარალუაშ ცენტრალური ოფისი იდვალუაფჷ ბერლინგტონ-ჰაუსის, ლონდონს. ჯარალუას ჸუნს 4,000-შე უმოსი მაკათური. ასტრონომიაშ ომაფე ჯარალუა ირ თუთას დო ირ წანას ონწყუნს მენცარულ კონფერენციეფს ბრიტანეთიშ შხვადოშხვა ტერიტორიეფს. არძაშე უმოსი დიდი კონფერენცია რე National Astronomy Meeting. NAM ევროპაშ ართ-ართი უდიდაში ასტრონომიული კონფერენცია რე, ნამუთ იმანჯებჷ 1948 წანაშე. კონფერენციაშ ოფიციალური რეპორტი იბეჭდუ ჟურნალ The Observatory-ის.

პუბლიკაციეფი
ასტრონომიშ ომაფე ჯარალუა გიშმაშკვანდჷ დო გიშმაშკვანს შხვადოშხვა მენცარულ ჟურნალეფს:
 Memoirs of the Royal Astronomical Society (MmRAS): 1822–1977 წანეფს
 Monthly Notices of the Royal Astronomical Society (MNRAS): 1827 წანაშე 
 Geophysical Supplement to Monthly Notices (MNRAS): 1922–1957 წწ.
 Geophysical Journal (GeoJ): 1958–1988 წწ.
 Geophysical Journal International (GeoJI): 1989 წანაშე
 Quarterly Journal of the Royal Astronomical Society (QJRAS): 1960–1996 წწ.
 Astronomy & Geophysics (A&G): 1997 წანაშე

ჯილდოეფი დო პრემიეფი
ასტრონომიაშ ომაფე ჯარალუა ასტრონომიაშ დარგის მოხანდე მენცარეფს გინმოჩანს შხვადოშხვა ჯილდოეფს. ჯარალუაშ თარი ჯილდო რე ორქოშ მენდალი, ნამუქჷთ დირსხუ 1824 წანას. ორქოშ მენდალიშ არძოშე უმოსო ჩინებული ლაურეატეფი რენა ალბერტ აინშტაინი (1926 წანას) დო სტივენ ჰოუკინგი (1985). შხვა ჯილდოეფი რე: ედინგტონიშ მენდალი, ჰერშელიშ მენდალი, ჩეპმენიშ მენდალი, პრაისიშ მენდალი, ჯორჯ დარვინიშ ლექციაშ პრემია (ასტრონომიას), ჰაროლდ ჯეფრისიშ ლექციაშ პრემია (გეოფიზიკას), ჯერალდ უიტროუშ ლექციაშ პრემია (კოსმოლოგიას).

პრეზიდენტეფი
ასტრონომიაშ ომაფე ჯარალუაშ მაართა პრეზიდენტი რდჷ  უილიამ ჰერშელი. პრეზიდენტიშ პოსტი უკებუდეს შხვადოშხვა გიშარჩქინელ მენცარეფს. ფრენსის ბეილის დო ჯორჯ ბიდელ ეირის ჯარალუაშ პრეზიდენტიშ პოსტი უკებუდეს ოთხიშა. ასეიან პრეზიდენტი რე პლანეტოლოგი, ლესტერიშ უნივერსიტეტიშ პროფესორი, ემა ბანსი.

ქოძირით თაშნეშე
 ასტრონომიაშ ომაფე ჯარალუაშ ორქოშ მენდალი
 Monthly Notices of the Royal Astronomical Society

რესურსეფი ინტერნეტის

 ოფიციალური ვებსაიტი

კატეგორია:გოართოიანაფილი ომაფეშ მენცარული ორგანიზაციეფი
კატეგორია:ასტრონომიული ორგანიზაციეფი
კატეგორია:მენცარული ჯარალუეფი
კატეგორია:გოართოიანაფილი ომაფეშ მენცარული ჯარალუეფი